KOMISIJAS PAZIŅOJUMS EIROPAS PARLAMENTAM, PADOMEI, EIROPAS EKONOMIKAS UN SOCIĀLO LIETU KOMITEJAI UN REĢIONU KOMITEJAI

Kapitāla tirgu savienība — rezultāti vienu gadu pēc rīcības plāna

Ievads

Kapitāla tirgi ir svarīgi, lai sniegtu finansējumu, kas ļauj ES uzņēmumiem veikt ieguldījumus un paplašināties. Tas arī ir svarīgi, ES ekonomikai pakāpeniski atgūstoties no Covid-19 krīzes. Tomēr ES kapitāla tirgi joprojām ir sadrumstaloti, un tas ierobežo uzņēmumu spēju palielināt kapitālu visā ES. Integrēts ES kapitāla tirgus ievērojami veicinātu pastāvīgu atveseļošanu, ilgtspējīgu izaugsmi un izmaksu ziņā lietderīgu zaļo un digitālo pārkārtošanos.

Kapitāla tirgu savienība (KTS) sniedz iespēju mazināt tirgus sadrumstalotību Eiropas Savienībā. Tāpēc progresam KTS 2020. gada rīcības plāna īstenošanā arī turpmāk ir jābūt svarīgai ES politikas prioritātei. Šā iemesla dēļ Komisijas priekšsēdētāja fon der Leyen savā 2021. gada septembra nodomu vēstulē uzsvēra vajadzību īstenot 2020. gada Kapitāla tirgu savienības rīcības plānu un Komisijas darba programmā ir uzsvērts, ka ir vajadzīgi pilnībā attīstīti un integrēti Eiropas kapitāla tirgi.

Gadu pēc KTS 2020. gada rīcības plāna pieņemšanas Eiropas Komisija pilda savas saistības, ierosinot četru tiesību aktu priekšlikumu kopumu. Visi priekšlikumi ir paredzēti, lai tiektos uz kapitāla tirgu savienības mērķu sasniegšanu. Progress citās kapitāla tirgu savienības darbībās turpinās, sagatavojot ceļu turpmākiem vērienīgiem rezultātiem 2022. gadā.

1.Vēl spēcīgāka kapitāla tirgu savienības aizstāvība

2.Kapitāla tirgu savienības politiskais nozīmīgums

Ekonomikas izaugsme pēc Covid-19 pandēmijas Ekonomikas atveseļošana pēc Covid-19 krīzes ir tūlītēja prioritāte Eiropas Savienībai. Lai gan 2020. gadā ekonomikas apmērs samazinājās par 6,3 %, tiek prognozēts, ka tas atjaunosies ātrāk, nekā iepriekš gaidīts, sasniedzot 5 % izaugsmi šogad un 4,3 % — 2022. gadā . Efektīvas vīrusa izplatības ierobežošanas stratēģijas un ievērojams progress vakcinācijas jomā ļāva dalībvalstīm atkal pakāpeniski atsākt ekonomikas darbību . Lai gan Atveseļošanas un noturības mehānisms (ANM) ievērojami veicinās atveseļošanu ar strukturālām reformām un publiski finansētiem ieguldījumu projektiem, spēcīgi un labi integrēti kapitāla tirgi būs būtiski svarīgi, lai sekmētu turpmāko ekonomikas izaugsmi.

Zaļa kapitāla tirgu savienība. Privātais finansējums ir būtiski svarīgs zaļajai pārejai. Eiropas zaļā kursa ietvaros ES sev ir noteikusi juridiski saistošu mērķi līdz 2050. gadam kļūt par pirmo klimatneitrālo pasaules daļu . Tā arī vēlas stiprināt noturību pret klimata pārmaiņām, kā arī novērst biodaudzveidības zudumu un plašāku vides degradāciju. Pamatojoties uz Komisijas stratēģiju pārejas uz ilgtspējīgu ekonomiku finansēšanai , ES ir pasaulē vadoša loma zaļu kapitāla tirgu izveidē, lai privātus ieguldījumus novirzītu saviem vērienīgajiem klimata un vides mērķiem. Pašlaik ES ir iecienīta zaļo obligāciju emisijas vieta — 2020. gadā aptuveni 50 % no visām zaļajām obligācijām emitētas ES . Turklāt aptuveni puse no 2020. gadā pasaulē emitētajām zaļajām obligācijām bija izteiktas euro valūtā , padarot euro par pasaulē vadošo zaļo finanšu valūtu. ES zaļo obligāciju tirgu, visticamāk, vēl vairāk veicinās Komisijas mērķis līdz 2026. gada beigām palielināt NextGenerationEU līdzekļus par 30 % jeb par 240 miljardiem EUR, emitējot zaļās obligācijas. ES vadošā pozīcija šajā jomā sniedz unikālu iespēju veidot patiesi integrētu zaļu kapitāla tirgu — zaļu kapitāla tirgu savienību —, kas var radīt spēcīgāku stimulu ES kapitāla tirgu plašākai integrācijai. Tomēr, lai zaļa kapitāla tirgu savienība attīstītos un plauktu, ir jāmazina strukturālie šķēršļi, kas joprojām sadrumstalo kapitāla tirgus pa valstīm un attur kapitāla tirgu savienību kopumā.

Digitālā pārkārtošanās. ES sev ir arī noteikusi vērienīgus mērķus ekonomikas digitalizācijas jomā. Digitālās pārkārtošanās nolūkā ir nepieciešami ievērojami privātie ieguldījumi. Šādu ieguldījumu radīšanai būtiski svarīgs ir plašs, integrēts un efektīvs kapitāla tirgus — kapitāla tirgu savienība. Tajā pašā laikā jaunas tehnoloģijas var atbalstīt kapitāla tirgu integrāciju, uzlabot finanšu pakalpojumu sniegšanu un padarīt tos efektīvākus, radot ieguvumus uzņēmumiem un iedzīvotājiem. Digitalizācija jau ir radījusi jaunus uzņēmējdarbības modeļus, tostarp privātajiem ieguldītājiem, kuros finanšu instrumentu sadalījumu ar starpniekiem, piemēram, bankām, papildina tiešāka piekļuve, izmantojot specializētas platformas vai finanšu tehnoloģiju uzņēmumus.

Atvērta stratēģiskā autonomija. Spēcīga, konkurētspējīga un integrēta finanšu sistēma ir stabilas un dinamiskas ekonomikas pamatā. Tā ne tikai finansē jau esošos uzņēmumus. Tā ir arī būtiski nepieciešama to nākotnes uzņēmumu, ES “vienradžu” un jaunuzņēmumu finansēšanai, kuri darbojas tādās Eiropas Savienībai stratēģiski nozīmīgās jomās kā kvantu inženierija, pusvadītāji, ūdeņraža enerģija, farmācijas un biotehnoloģiju nozare un mākslīgais intelekts. Dziļi un likvīdi ES kapitāla tirgi, kuru pamatā ir konkurētspējīga un izmaksu ziņā lietderīga tirgus infrastruktūra, piemēram, centrālie darījumu partneri, vienlaikus paliekot atvērti globālajiem finanšu tirgiem, ir svarīgi, lai samazinātu ES pārmērīgo atkarību no kritiski svarīgo finanšu pakalpojumu sniedzējiem trešās valstīs. Kapitāla tirgu savienība kopā ar banku savienību palielinās ES atvērto stratēģisko autonomiju un ekonomisko ietekmi pasaulē un stiprinās uzticēšanos euro valūtai.

3.Kapitāla tirgu savienības mērķi

Kapitāla tirgu savienības 2020. gada rīcības plānā tika noteikti trīs galvenie kapitāla tirgu savienības mērķi, lai sniegtu konkrētus ieguvumus uzņēmumiem un iedzīvotājiem visā ES.

1. mērķis — padarīt finansējumu pieejamāku ES uzņēmumiem

Kapitāla tirgu savienība ir vajadzīga, lai uzņēmumiem Eiropas Savienībā sniegtu daudzveidīgākas finansēšanas iespējas un samazinātu to pārmērīgo atkarību no banku piešķirtā finansējuma. Šis mērķis kopš 2020. gada ir kļuvis svarīgāks, jo uzņēmumi atgūstas no Covid-19 krīzes un tiem ir vajadzīgs lielāks kapitāls, īpaši pašu kapitāls. Radot integrētākus un attīstītākus kapitāla tirgus, kapitāla tirgu savienība sniedz uzņēmumiem iespēju piekļūt plašākiem un likvīdākiem finansējuma fondiem tieši no ieguldītājiem.

2. mērķis — padarīt ES par vēl drošāku vietu privātpersonu ilgtermiņa uzkrājumu un ieguldījumu veikšanai